Xenelmis

***Xenelmis*** er en slekt av biller som kryper rundt på bunnen av rennende vann. De voksne billene puster ved hjelp av et såkalt plastron, og trenger ikke komme opp til overflaten etter luft. Til gjengjeld er de avhengige av oksygenrikt vann.

## Utseende
Små (2 millimeter eller mindre), ovale, halvmatte, gråbrunlige elvebiller. Disse artene er litt edderkopplignende i framtoning. Gamle biller kan kjennes på at de er «tilgrodde» med alger og mikroorganismer. Familien kan særlig kjennes på lange fotledd med store klør, som brukes til å klamre seg fast til bunnen. **Hodet** er lite, antennene er middels lange, 7–11-leddete, tråd- eller kølleformede. **Brystskjoldet** (pronotum) er ovalt, bredere enn langt, tett og fint punktert uten påfallende furer eller opphøyde ribber. **Dekkvingene** er bredt ovale med punktrekker, ofte også opphøyde lengdelister. **Beina** er lange, særlig fotleddene, og ganske kraftige. Det ytterste fotleddet bærer uvanlig store klør. **Larvene** er flattrykte og langstrakte. Ryggplater (tergitter) og bukplater (sternitter) er tydelig markerte. Hodet er ganske lite med korte antenner og små kjever (mandibler). De tre parene med bein er korte og kraftige, og bakkroppen langt tilspisset.

## Levevis
Elvebillene kryper rundt på bunnen av rennende vann. De kan ikke svømme og er avhengige av å klamre seg fast til bunnen. Både larvene og de voksne lever av å skrape alger og detritus fra steiner og grus. Noen få arter lever på vannplanter i stillestående vann.
Larvene puster med gjeller som sitter inne i endetarmen (kan skytes ut), mens de voksne billene har et såkalt plastron. Undersiden er dekket av vannavstøtende (hydrofuge) hår. Disse holder på plass en sølvaktig hinne av luft, og oksygenutveksling skjer mellom denne og det omkringliggende vannet. Denne tilpasningen gjør at billene ikke trenger komme til overflaten for å få luft, men til gjengjeld er de avhengige av vann med høyt oksygeninnhold, slik som kaldt, raskt rennende vann. De utvokste larvene kryper på lang og forvandler seg til en puppe i en utgravd hule på bredden. De nyklekte billene kan fly langt, men når de først har funnet en passende bekk slår de seg vanligvis til der for resten av livet. De kan leve flere år.

## Utbredelse
Med ett unntak er artene utbredt i Sør-Amerika, med særlig mange i Brasil.

## Systematisk inndeling

* Ordenen biller, Coleoptera
** Underordenen Polyphaga
*** Overfamilien mudderbiller (Dryopoidea)
**** Familien **[[elvebiller]]**, Elmidae Curtis, 1830
***** Underfamilien elvebiller (Elminae) Curtis, 1830
****** Slekten ***Xenelmis*** Hinton, 1936 

* *[[Xenelmis audax]]* Hinton, 1946
* *[[Xenelmis bufo]]* (Sharp, 1882)
* *[[Xenelmis comis]]* Hinton, 1946
* *[[Xenelmis granata]]* (Grouvelle, 1889)
* *[[Xenelmis granatoides]]* Sampaio, Passos & Ferreira Jr., 2015
* *[[Xenelmis laura]]* Brown, 1970
* *[[Xenelmis leechi]]* Perkins & Steiner, 1981
* *[[Xenelmis marcapata]]* Perkins & Steiner, 1981
* *[[Xenelmis micros]]* (Grouvelle, 1889)
* *[[Xenelmis rufipes]]* Delève, 1968
* *[[Xenelmis sandersoni]]* Brown, 1985
* *[[Xenelmis sinecarina]]* Sampaio, Passos & Ferreira Jr., 2015
* *[[Xenelmis tarsalis]]* Hinton, 1940
* *[[Xenelmis teres]]* Hinton, 1946
* *[[Xenelmis tuchaua]]* Fernandes, Almeida & Boldrini, 2023
* *[[Xenelmis uruzuensis]]* Manzo, 2006

## Referanser




## Litteratur

## Eksterne lenker
*